《入硖行》
宋代·晁公溯

吾家文物如崔公，向来世学工雕龙。
侧理固尝收会稽，陶泓不独称洪农。
徂徕取煤如点漆，宣城束颍能藏锋。
焉知于今一秃翁，四宝委弃文房空。
近时稍稍复寻访，嗜好亦须随土风。
磁洞疏波凿山骨，沙陇剔薮求毛宗。
昌溪万碓捣白楮，涪江千炬焚椅桐。
不须更问在可记，已作僰叟从巴童。
但看所有乃如此，亦足验我良羁穷。
君不见昔年平御史，初得巨璞三硖中。
少陵酸寒真可爱，欲使起草明光宫。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。